Amerika tarjimonlar uyushmasi
Amerika tarjimonlar uyushmasi (inglizcha: American Translators Association yoki qisqacha ATA) — 1959-yilda tashkil etilgan Qoʻshma Shtatlardagi eng yirik tarjimonlar uyushmasi (90 ta davlatda 10 000 dan ortiq aʼzolarga ega). Professional yoki ilmiy maqsadlarda yozma va ogʻzaki tarjimaga qiziqqan har qanday shaxs ushbu tashkilotga aʼzo boʻlishi mumkin. Amerika tarjimonlar uyushmasi aʼzolari ogʻzaki va yozma tarjimonlar, oʻqituvchilar, loyiha menejerlari, internet saytlar va dasturiy taʼminot ishlab chiqaruvchilari, tarjima agentliklari, shifoxonalar, universitetlar va davlat idoralarini oʻz ichiga oladi. ATA oʻz aʼzolariga bir nechta til juftliklarida sertifikat imtihonlarini taklif qiladi va Xalqaro Tarjimonlar Federatsiyasi (FIT) bilan bogʻlangan. Uyushma Virjiniya shtatining Aleksandriya shahrida joylashgan. Kasaba uyushmalaridan farqli oʻlaroq, Amerika tarjimonlar uyushmasi ham „ishchilar“ ham „ish beruvchilar“ manfaatlarini ifodalaydi, yaʼni tarjimalarni bajaruvchi tarjimonlar va ularni sotib oluvchi tarjima agentliklari manfaatlarini ifodalaydi. Bundan tashqari, uyushma tarjimonlarga jamoaviy bitimlar yoki tibbiy sugʻurta kabi imtiyozlar bermaydi.